Gen Rwot [Jehovah].—Jab. 37:3.
Jehovah ocweyo dano ki kero me timo jami mapatpat. En omiyowa kero me tam, dok man konyowa me cobo pekki ma watye kwede ki bene me keto yub pi anyim. (Car. 2:11) En ominiwa teko, wek watim jami ma mitte me cobo yub ma waketo. (Pil. 2:13) En bene ominiwa cwiny ma ngoliwa kop, ma konyowa me niang gin matir ki gin marac. Cwiny ma ngoliwa kop konyowa me gwokke ki i bal ki dok konyowa me loko kwowa. (Rom. 2:15) Jehovah otiyo ki lokke tyen mapol me cuko cwinywa wek wati ki kerowa i yo maber. Me labolle, i Ginacoya me leb Ibru, kicoyo ni: “Ngat ma yubo yubbe ma nongo kong oketo i tam, bilimo jami madwong ata,” ki dok ni “kit gin mo keken ma inongo oye cingi me atiya, ti ki tekki.” (Car. 21:5; Latit. 9:10) I Ginacoya me leb Grik, kicoyo ni: “Dong kit macalo pud watye ki kare-ni, myero watiyu gin maber bot dano ducu,” dok “kit macalo ngat acel acel tye ki motte ma gimiye, wuti kwede pi konnye kekenwu.” (Gal. 6:10; 1 Pet. 4:10) Nen ka maleng ni, Jehovah mito ni watim gin ma watwero wek wanong adwogi maber dok bene wakony jo mukene. w17.01 1:1, 2
Meno ducu yam otimme i komgi macalo lapo wic, ka dong gicoyo me cikowa, wan jo ma agikki piny oo i komwa-ni.—1 Kor. 10:11.
Dano ducu gulako roc kacel ki to ki bot Adam gin ki Kawa. Ento pud watye ki twero me tic ki motwa me bedo agonya. Waneno meno ki i kit ma Lubanga otero kwede Luicrael. Jehovah oweko ni Luicrael gumok tamgi ka gimito bedo jone kikome nyo pe. (Nia 19:3-6) Luicrael guyero me bedo jo pa Lubanga dok guye pe me kalo wang coo ma Lubanga oketo botgi. Gin gucikke ni: “Gin ducu ma Rwot [Jehovah] owaco, wabitiyo.” (Nia 19:8) Lacen, ki cwercwiny madit, gin guyero me turo cikkegi bot Jehovah. Wanongo pwony ma pire tek ki i labol meno. Myero wateru motwa me bedo agonya calo gin ma pire tek adada dok wamedde ki jenge i kom Jehovah kun walubo cikke. w17.01 2:9
Wot kacel ki Lubangani ki mwolo!—Mik. 6:8.
Jeroboam, kabaka me Icrael onongo ogero keno tye me woro lubanga mukene i boma me Betel. Jehovah ocwalo lanebi mua ki i Juda wek ocwal kwena me ngolo kop i kom Jeroboam. Lanebi man mamwol-li owinyo lok pa Jehovah ci otero kwena meno. Kiniga omako kabaka i kom lanebi man adada, ento Jehovah ogwoko lanebine. (1 Luker 13:1-10) Jehovah onongo ociko lanebi man ni pe omat nyo ocam gin mo keken ki i Icrael dok ni olub yo mukene ka tye ka dok gang. I kare ma tye ka dok, lanebi-ni orwatte ki laco mo mutii ma obwole ni etye ki kwena mo mua ki bot Jehovah. Laco-ni olwongo lanebi man ni ocit gange ka cam ki mat. Lanebi-ni pe olubo cik pa Jehovah ci ocito ki laco man mutii-ni. Cwiny Jehovah pe obedo yom matwal. Ma lanebi-ni tye ka dok gange, labwor mo omake ci oneke woko. (1 Luker 13:11-24) Pe wangeyo pingo lanebi-ni oyero me winyo lok pa laco man ma ka lubo gin ma Jehovah owacce. Ento gin ma wangeyo aye ni en pe omedde ki ‘wot kacel ki Jehovah ki mwolo.’ w17.01 4:1-3